Predkladacia správa

Podnetom na predloženie materiálu je úloha z bodu D.2. uznesenia vlády SR č. 827 z 12. novembra 2008 k návrhu účasti delegácie SR na 35. špeciálnom zasadnutí konferencie Organizácie Spojených národov pre výživu a poľnohospodárstvo (ďalej len „FAO“). 
35. špeciálna konferencia FAO sa uskutočnila v dňoch 18.-22. novembra 2008 v ústredí FAO v Ríme, v Talianskej republike. Na rokovaní sa zúčastnilo 155 delegácii členských krajín FAO, Európske spoločenstvo a pozorovateľské krajiny a organizácie.
Vedúcim delegácie SR bol Viliam Turský, štátny tajomník MP SR. Delegácia SR postupovala podľa schválenej smernice na postup delegácie SR a v zmysle prijatých kompetencii a volebných práv medzi členskými krajinami EÚ a Európskym spoločenstvom. 
Konferencia prijala aklamáciou rezolúciu 1/2008 „Prijatie okamžitého akčného plánu pre obnovu FAO (2009-2011)“ podľa odporúčaní Nezávislého externého hodnotenia. Zámerom je budovať nové FAO a upevniť jeho pozíciu pri dosahovaní svetovej potravinovej bezpečnosti, znižovaní hladu a chudoby vo svete, rozširovaní poľnohospodárstva a výroby potravín, sledovaní vplyvu vysokých cien potravín, klimatických zmien a očakávaného vplyvu finančnej krízy na budúce investovania v poľnohospodárstve
Pre vykonanie úspešnej reformy sa vyžadujú investície do riadenia, ľudských zdrojov, administratívnych postupov a programov FAO. Na rok 2009 boli potrebné zdroje vyčíslené vo výške 21,8 miliónov amerických dolárov. Viaceré členské krajiny FAO deklarovali podporu reformy poskytnutím dobrovoľného príspevku do zverenského fondu, špeciálne zriadeného na implementáciu akčného plánu. 
Členské krajiny EÚ a Európske spoločenstvo tiež prijali neformálny záväzok prispieť na financovanie reformy v súhrnnej výške percentuálne zodpovedajúcej riadnemu príspevku do rozpočtu FAO. SR splnila záväzok poskytnutím finančného príspevku pre realizáciu akčného plánu vo výške 44.000 USD z kapitoly rozpočtu MP SR podľa Memoranda o porozumení medzi vládou SR a FAO.
Úlohy a záväzky vyplývajúce z 35. špeciálneho zasadnutia konferencie bude zabezpečovať MP SR vo svojej pôsobnosti v spolupráci s MZV SR a ďalšími ústrednými orgánmi štátnej správy a inštitúciami zapojenými do spolupráce SR s FAO.
Predkladaný materiál nemá finančný a ekonomický vplyv, ani negatívne dôsledky na životné prostredie, podnikateľské prostredie a zamestnanosť.